da da da da da da nb da da da da da da da da da da en en
Ekvilibristiske greb, da Skanderborg blev slået. - Svanholm Cricketklub
Onsdag d. 22. august 2018 kl. 18:29 af Henrik Pfaff
Der var greb af en anden verden fra Zishan Shah (2), Zeshan Khan og Abdullah Mahmood, som skjulte et kasteangreb, der ikke virkede superfarligt, da Svanholm vandt hjemme over Skanderborg.
Væden er kommet til Danmark, så banen var ikke så hurtig som tidligere og samtidig særdeles uskøn med store bare pletter uden græs og totter af græs hist og her efter tørken.
Den var dog stadig hurtigere end en solid dansk græsmark, så Skanderborgs score på 166 på 45 overe kunne ikke skræmme.
Tre kastere Atta Ullah, Hamid Shah og Saad Ahmad tog hver 2 gærder for henholdsvis 28, 37 og 40, men i betragtning af, at vi havde fem gærder nede for 102 og Skanderborg havde en alenlang hale, der bakkede topscoreren Kamran Mahmood (65) op, var det ikke sådan, at man blev imponeret over kasternes farlighed. Vi savnede blandt andet Jonas Henriksen, der igen er gået i stykker.
Begge åbnere Zishan Shah (31) og Hamid Shah (46), der begge var ude ved totalen 80 efter 15 overe er i kanonform. De to næste Saud Munir 44 not out og Mads Henriksen (34) var også ovenpå, så vi passerede for 3 gærder på 33 overe.
Mads Henriksen er altid værd et knips
Hamid er ikke bange for at bevæge sig foran slaggrænsen
Zishan Shah ude på de vilde vover
På lørdag gælder det Herning hjemme. Her spilles på begge baner, da 2. holdets kamp mod Ishøj er flyttet en dag frem.
3. holdet fik uventet kam til deres hår i Bella II, der havde et par gode gærdespillere. Men det havde vi også, endda flere af dem. Lucky Ali 40, Shabaz Shazad 35, Shakeel Ahmed 29 og Daud Mir 20 , så det blev til 172/7 på de aftalte 30 overe. Det skulle man mene var nok, men et ubegribeligt skævt kasteangreb (20 udenom) sørgede for at holde modstaderne inde i kampen. Da Bella skulle skynde sig til sidst fandt vi Said Alam frem, der endte med 4 for 36. Bella ude for 159.